
Dosar nr. 5263/P/2020 


REFERAT 
cu propunere de luare a măsurii de siguranță a 
internării medicale provizorii 
-18.09.2020- 


Procuror Alexandra Pop din cadrul Parchetului de pe lângă Judecătoria 


Constanţa, 


Examinând materialul de urmărire penală din dosarul cu nr. de mai sus, în care se 
efectuează cercetări față de suspecta Barzecu Cati sub aspectul săvârșirii infracțiunii de 
lovire sau alte violențe prev. de art. 193 alin. 1 CP, 


EXPUN URMĂTOARELE: 


Prin ordonanța organelor de cercetare penală din data de 18.06.2020 s-a dispus 
începerea urmăririi penale in rem sub aspectul săvârșirii infracțiunii de lovire sau alte violențe 
prev. de art. 193 alin. 1 CP. 


Prin ordonanța organelor de cercetare penală din data de 06.07.2020, confirmată prin 
ordonanța procurorului din cadrul Parchetului de pe lângă Judecătoria Constanţa de la aceeaşi 
dată, s-a dispus efectuarea în continuare a urmăririi penale pentru această faptă față de 
suspecta Barzecu Cati. 

În fapt, în sarcina suspectei Barzecu Cati s-a reţinut că, la data de 17.04.2020, în jurul 


orei 12:00, a lovit cu cotul partea dreaptă a coastelor persoanei vătămate Popescu 
Alexandru, în timp ce acesta se afla în fața magazinului S.C. TERRA NOVA 2010 S.R.L., 


situat în zona pieţei Tomis 3 din mun. Constanţa. 


Fiind audiată, persoana vătămată Popescu Alexandru a declarat că în data de 
17.04.2020, în jurul orei 12:00, în timp ce se afla în faţa magazinului de cafea S.C. TERRA 


NOVA 2010 S.R.L. situat în zona Pieței Tomis 3 din mun. Constanţa, unde este angajat 
împreună cu tatăl său Popescu Anton şi cu martorii Mitache Danie! şi Ignat Cristian, a 
observat-o pe suspecta Barzecu Cati că a început să fotografieze/filmeze toate persoanele din 
zona magazinului, strigând că el ar fi consumator de droguri şi că în loc sa vândă cafea, vinde 
droguri. Nu i-a zis nimic nici de această dată, deși nu era prima oară când se comporta în acest 
fel. Pentru câteva minute aceasta a dispărut, apoi a revenit prin spatele său și l-a lovit cu cotul 
în partea dreaptă a coastelor, în timp ce se afla în faţa magazinului. A întrebat-o de ce 
procedează astfel, de ce îl provoacă, însă aceasta a început să îl filmeze, motiv pentru care i-a 
spus sa plece. Tot atunci, Barzecu Cati a început să ţipe şi să îl amenințe cu vărul ei, 
procurorul Uzun, acuzându-l că vinde droguri. Totodată, aceasta a arătat unui polițist local, 
care sosise între timp în zonă, o adresă de la Parchetul de pe lângă Judecătoria Constanţa, 
spunându-i acestuia că el ar fi un infractor. În jurul orei 12:40, când tatăl său Popescu Anton 
s-a întors acasă, a găsit lipită pe usa de la intrarea în scara blocului o copie a adresei la care 
făcea referire suspecta. A mai declarat că din ceea ce se vorbeşte prin zonă, s-ar părea că 


suspecta Barzecu Cati ar avea probleme de mintale. 


Martorii Popescu Anton, Mitache Daniel şi Ignat Cristian, de față la incident, au 
confirmat declarația persoanei vătămate, arătând că în data de 17.04.2020, în jurul orei 12:00, 
în timp ce aceştia se aflau în faţa unui magazin de cafea situat în zona pieţei Tomis 3 din mun. 
Constanţa, au observat-o pe Barzecu Cati că se îndrepta către ei, iar în momentul în care 
aceasta a ajuns în dreptul lui Popescu Alexandru, profitând de faptul că acesta se afla cu 
spatele la ea, l-a lovit pe acesta cu cotul în partea dreaptă a coastelor, iar Popescu Alexandru 
s-a dezechilibrat. Martorii au declarat că nu este prima dată când aceasta are un astfel de 
comportament faţă de Popescu Alexandru, suspecta afirmând chiar că acesta consumă și vinde 


droguri în magazinul de cafea, lucru neadevărat. 


Referitor la afirmaţiile acesteia, cum că Popescu Alexandru consumă şi vinde droguri 
în magazinul de cafea situat în zona pieţei Tomis 3 din mun. Constanţa, organele de urmărire 
penală nu au cunoştinţă despre comiterea de astfel de fapte de către persoana vătămată şi nu 


există alte date sau indicii care să susţină aceste afirmaţii. 


Fiind audiată în legătură cu acuzaţia ce i se aduce, suspecta Barzecu Cati a avut față de 
organul de cercetare penală un comportament agresiv verbal, trecând de la stări de calmitate 
relativă la ţipete, agitaţie permanentă, logoree, veselie nejustificată sau iritaţie vădită, aspecte 
consemnate în cuprinsul unui proces-verbal întocmit cu acea ocazie. Suspecta a refuzat să dea 
orice declaraţie, însă a solicitat să se menționeze că a formulat cerere de recuzare atât 
împotriva organului de cercetare penală, cât și împotriva procurorului de caz. Totodată, pe 
parcursul audierii, suspecta a încercat să părăsească sediul poliției, introducând în geanta 
personală declaraţia de suspect pe care trebuia să o semneze, însă a fost oprită şi amendată cu 


suma de 1000 lei. 


În urma verificărilor efectuate la nivelul Parchetului de pe lângă Judecătoria 
Constanţa, precum şi în evidenţele poliţiei, s-a constatat că suspecta Barzecu Cati formulează 
sesizări şi plângeri penale cu periodicitate, sesizând aspecte pe care nu le poate proba, 
reclamând în mod constant organele de cercetare ă, şefii unităţilor şi subunităţilor de 


poliție, doar pentru că cei în cauză nu dau soluţii favorabile acesteia, fapt ce duce la 
îngreunarea şi chiar blocarea activităţilor desfășurate de către instituţiile menționate. 


Conform copiilor depuse la dosar chiar de către suspectă, după ce a fost citată în 
vederea audierii în această calitate, suspecta a sesizat printr-o “notă informativă” chiar şi 
Serviciul Român de Informaţii cu privire la procurorul de caz, organul de cercetare penală şi 
conducătorii unităților de Parchet din Constanţa, a formulat plângere penală împotriva 
procurorului de caz la Secţia Specială de Investigare a Infracțiunilor din Justiţie pentru abuz 
în serviciu şi favorizarea făptuitorului, a sesizat Inspecţia Judiciară cu privire la aceleași 
aspecte, după care a formulat cerere de recuzare a procurorului de caz, argumentând că 
umparțialitatea acestuia ar fi afectată întrucât este cercetat penal de către Secţia Specială de 
Investigare a Infracţiunilor din Justiţie pentru abuz în serviciu și favorizarea făptuitorului. 


De asemenea, suspecta Barzecu Cati a formulat cerere de recuzare împotriva organului 
de cercetare penală, pe motiv că acesta i-ar fabrica dosare penale şi ar fi şi cercetat în trei 


dosare penale ca urmare a plângerilor pe care le-a formulat împotriva acestuia, aspecte 
nefondate, motiv pentru care a și fost amendată cu suma de 500 lei prin ordonanța din data de 
20.07.2020, întrucât a reiterat aceleași aspecte în cuprinsul mai multor cereri cu același obiect. 


Având în vedere cele de mai sus, prin ordonanța organului de cercetare penală din 
data de 22.07.2020 s-a dispus efectuarea unei expertize medico-legale psihiatrice a suspectei 
Barzecu Cati, pentru a se stabili dacă aceasta avea sau nu discernământ la momentul comiterii 
daptei. 


Întrucât suspecta a refuzat să își dea consimțământul în vederea expertizării, aspect 
consemnat în cuprinsul procesului-verbal întocmit la aceeași dată, în prezența apărătorului din 
oficiu Vlahu Marinela din cadrul Baroului Constanţa, a fost emis mandatul de aducere din 
data de 23.07.2020, suspecta fiind prezentată medicului legist S.J.M.L. Constanța pentru 
efectuărea expertizei medico-legale psihiatrice. 


Conform procesului-verbal de concluzii preliminare întocmit de medicul legist la data 
de 23.07.2020, pentru stabilirea unui diagnostic asupra discernământului suspectei Barzecu 
Cati, dată fiind complexitatea cazului, se impune internarea acesteia pentru o perioadă de 10 
zile în Secţia de Psihiatrie a Spitalului Clinic de Urgenţă Constanţa, în vederea efectuării 
expertizei psihiatrice, 


Prin încheierea pronunţată la data de 02.09.2020 de judecătorul de drepturi și libertăți 
din cadrul Judecătoriei Constanța a fost admisă propunerea Parchetului de pe lângă 
Judecătoria Constanţa și s-a dispus internarea medicală nevoluntară în Secţia de Psihiatrie a 
Spitalului Clinic de Urgenţă Constanţa pentru o perioadă de 10 zile a suspectei Barzecu Cati, 


în vederea efectuării expertizei psihiatrice. 


Conform raportului de concluzii preliminare nr. 3267/280/A1 psihiatrie/2020 întocmit 
de medicul legist la data de 18.09.2020, suspecta Barzecu Cati este diagnosticată cu: 
tulburare delirantă persistentă (delir multiplu, persecuție, prejudiciu, urmărire, grandoare, 
erotoman); tulburare de personalitate de tip mixt (paranoid şi narcisic). În cuprinsul 
raportului s-a reţinut că "Pacienta nu are conştiinţa bolii şi nu este compliantă la tratament în 
ambulatoriu. Pe temele delirante, incluzând litigiozitatea patologică cu abuz de petiţii 
patologic, precum şi în raport cu fapta de lovire comisă la data de 17.04.2020, 
discernământul este abolit. În stadiul actual al afecțiunii, pericolul social este ridicat, Se 
impune instituirea măsurilor de siguranță medicală prevăzute de art. 110 C.pen. (internarea 


medicală în Spitalul de Psihiatrie şi pentru Măsuri de Siguranţă Sapoca, jud. Buzău)”. 


În drept, potrivit art. 247 alin. 1 şi 2 CPP, judecătorul de drepturi şi libertăți, în 
cursul urmăririi penale, poate dispune internarea medicală provizorie a suspectului sau 
inculpatului care este bolnav mintal ori consumator cronic de substanţe psihoactive, dacă 
luarea măsurii este necesară pentru înlăturarea unui pericol concret şi actual pentru 
siguranța publică. Măsura constă în internarea medicală nevoluntară a suspectului sau 
inculpatului într-o unitate specializată de asistență medicală, până la însănătoşire sau până 


la ameliorarea care înlătură starea de pericol ce a determinat luarea măsurii. 


Faţă de situația de fapt expusă, se constată că în cauză se impune luarea măsurii de 
siguranță cu caracter medical a internării medicale provizorii a suspectei Barzecu Cati, 
în acord cu concluziile preliminare ale medicului legist, în vederea ameliorării stării de 
sănătate a acesteia şi pentru înlăturarea stării de pericol pe care acesta o reprezintă atât pentru 


propria persoană cât şi pentru persoanele din jur. 
Faţă de cele de mai sus, 


În temeiul art. 247-CPP, 248 CPP rap. la art. 110 CP, 


SOLICIT: 


Luarea măsurii de siguranță provizorie a internării medicale în Spitalul de 
Psihiatrie şi pentru Măsuri de Siguranţă Sapoca, jud. Buzău, față de suspecta Barzecu 
Cati, 


!, fără antecedente penale, până la însănătoşire sau 
până la ameliorarea care înlătură starea de pericol ce a determinat luarea măsurii. 
Prezentul referat, însoţit de dosarul de urmărire penală, se înaintează judecătorului de 
drepturi și libertăţi de la Judecătoria Constanța. 


Red. PR. AP/ex.4 


